AIRA คาดปี 62 พลิกมีกำไร หลังธุรกิจในเครือหนุน
AIRA คาดพลิกมีกำไรในปี 62 จากธุรกิจในเครือหนุน จัดทัพบริษัทย่อยทยอยเข้าตลาดหุ้น
5 ต.ค. 2559

นางนลินี งามเศรษฐมาศ ประธานเจ้าหน้าที่บริหาร บริษัท ไอร่า แคปปิตอล จำกัด (มหาชน) หรือ AIRA คาดว่าผลการดำเนินการจะกลับมามีกำไรในปี 62 ซึ่งเป็นผลมาจากบริษัทในเครือที่ได้ลงทุนไปจะมีผลตอบแทนกลับมายังบริษัทมากขึ้น ตามแนวโน้มผลการดำเนินงานดีขึ้น โดยมีหนึ่งในนั้น คือ  บมจ.ไอร่า แอนด์ ไอฟุล ที่คาดวำจะทำรายได้มากกว่า 100 ล้านบาทตั้งแต่ปี 60 เป็นต้นไป
ขณะที่ธุรกิจหลักทรัพย์ภายใต้ บล.ไอร่า ถึงจุดคุ้มทุนแล้ว ส่วนธุรกิจแฟคตอริ่งและลีสซิ่งมีแนวโน้มการเติบโตเพิ่มขึ้น ด้าน บมจ.ไอร่า พร็อพเพอร์ตี้ จะมีแนวโน้มที่เติบโตมากขึ้นในอนาคต หากมีสินทรัพย์ที่สามารถสร้างรายได้เพิ่มมากขึ้น หลังจากดึงพันธมิตรญี่ปุ่นเข้ามาถือหุ้น
นางนลินี กล่าวว่า บริษัทยังมีแผนการซื้อกิจการ (M&amp;A) อย่างต่อเนื่อง โดยคาดว่าจะสรุปอีก 2 ดีลได้ภายในปี 60 ซึ่งจะทำให้บริษัทมีบริษัทในเครือครบ 12 บริษัทตามเป้าหมาย จากปัจจุบันมี 10 บริษัท พร้อมทั้งเตรียมผลักดันให้บริษัทในเครือทั้งหมดทยอยเข้าจดทะเบียนในตลาดหลักทรัพย์ เพื่อช่วยลดภาระการลงทุนของบริษัทลงบ้าง และมีเงินลงทุนใหม่ๆ เข้ามาช่วยสนับสนุนการเติบโตของบริษัทในเครือ
“ในวันที่ 2 พ.ย.นี้ ทางบริษัทก็จะมีการ Revise แผนการลงทุนอีกรอบและเป็นการครบรอบ 10 ปีของบริษัทเรา โดยเป้าหมายเราจะเน้นการต่อยอดธุรกิจให้มีการเติบโตขึ้น ซึ่งเรามองว่าปีหน้าจะเป็นปีที่เศรษฐกิจของประเทศไทยจะสามารถกลับมาฟื้นตัวได้ดีอย่างเห็นได้ชัด จากที่ผ่านมาเศษฐกิจไทยยังคงชะลอตัวอยู่ ซึ่งเราก็ไม่ทิ้งโอกาสตรงนี้ที่เศรษฐกิจของประเทศกำลังฟื้นตัวดีขึ้น และเราวางงบลงทุน 5 ปี คร่าวๆไว้ที่ ราว 5-6 พันล้านบาทเพื่อใช้ในการลงทุน โดยจะมาจากระแสเงินสดของบริษัท การแปลงสภาพวอร์แรนต์ W-1 และ W-2 ในปี 60 และ 61″นางนลินี กล่าว
สำหรับบมจ.ไอร่า พร็อพเพอร์ตี้ ตั้งเป้าหมายที่จะมีอาคารสำนักงานให้เช่าทั้งหมดจำนวน 5 อาคาร มูลค่าลงทุนอาคารละ 2 พันล้านบาท ซึ่งขณะนี้ได้เตรียมก่อสร้าง 1 อาคาร คือ อาคารสำนักงาน”แอสไพรเรชั่น วัน”มูลค่า 2 พันล้านบาท ตั้งอยู่บนถนนราชเทวี คาดว่าจะแล้วเสร็จพร้อมเปิดให้บริการภายในปี 62
นอากจากนั้นยังอยู่ระหว่างศึกษาโครงการอื่น ๆ หลังจากมีผู้มาเสนอขายอาคารสำนักงาน 3-4 อาคาร แต่ยังไม่ได้ข้อสรุปชัดเจน เพราะบริษัทจะพิจารณาอย่างรอบคอบในทำเลที่ตั้งที่ดีเน้นในโซน CBD และโครงสร้างอาคารจะต้องมีสภาพที่ดีที่สามารถนำมาพัฒนาต่อได้ ซึ่งต้องใช้ระยะเวลาพิจารณาค่อนข้างมาก รวมทั้งบริษัทมีแผนการนำสินทรัพย์อาคารสำนักงานให้เช่าตั้งเป็นกองทรัสต์เพื่อการลงทุนในอสังหาริมทรัพย์ (REIT) ในอนาคต หากสินทรัพย์เริ่มสร้างรายได้อย่างสม่ำเสมอ
ล่าสุด บริษัทได้เสนอขายหุ้นของ บมจ. ไอร่า พร็อพเพอร์ตี้ ในสัดส่วน 20% ให้กับบริษัท เคเนดิกส์ เอเชีย ไพรเวท ลิมิเต็ด ประเทศสิงคโปร์ ซึ่งเป็นผู้ดำเนินธุรกิจพัฒนาธุรกิจอสังหาริมทรัพย์ ประเภทอาคารสำนัก และ Service Apartment ในแถบอาเซียน เพื่อเป็นการเสริมศักยภาพและสภาพคล่องทางธุรกิจให้มีความแข็งแกร่งมากขึ้น เชื่อว่าจะส่งผลบวกต่อภาพรวมบริษัทและเป็นการตอกย้ำศักยภาพ กรณีที่บริษัทมีแผนในการนำธุรกิจอสังหาริมทรัพย์จัดตั้งกอง REIT ในอนาคต
 